Βρυξέλλες, 23.12.2004

COM(2004) 831 τελικό

.

ΕΚΘΕΣΗ ΤΗΣ ΕΠΙΤΡΟΠΗΣ

ΠΡΩΤΗ ΕΤΗΣΙΑ ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΓΙΑ ΤΙΣ ΔΡΑΣΕΙΣ ΑΝΤΙΝΤΑΜΠΙΝΓΚ, ΑΝΤΕΠΙΔΟΤΗΣΕΩΝ ΚΑΙ ΔΙΑΣΦΑΛΙΣΕΩΝ ΤΩΝ ΤΡΙΤΩΝ ΧΩΡΩΝ ΚΑΤΑ ΤΗΣ ΚΟΙΝΟΤΗΤΑΣ (2003)

ΜΕΡΟΣ I: Εισαγωγη

Γενικές τάσεις

Το έτος 2003 επιβεβαίωσε την ανοδική τάση στον αριθμό των υποθέσεων εμπορικής άμυνας κατά των κοινοτικών εξαγωγέων. Τα ισχύοντα οριστικά μέτρα κατά της Κοινότητας αυξήθηκαν από 169 στα τέλη του 2002 σε 192 στα τέλη του 2003. Αν και η αύξηση αυτή μπορεί εν μέρει να αποδοθεί στον αυξημένο αριθμό διαδικασιών αντεπιδοτήσεων που αφορούν την κοινή γεωργική πολιτική (ΚΓΠ), το μεγαλύτερο μέρος οφείλεται στο γεγονός ότι ορισμένες χώρες κινούν διαδικασίες οι οποίες είναι εμφανές ότι δεν ανταποκρίνονται στα πρότυπα του Παγκόσμιου Οργανισμού Εμπορίου (ΠΟΕ) και οι οποίες απλά δεν θα έπρεπε να κινηθούν.

Ο αριθμός των μέτρων είναι δυνατόν να αυξηθεί ακόμη περισσότερο τα επόμενα έτη, κυρίως λόγω της αβεβαιότητας που χαρακτηρίζει τη μελλοντική χρήση των μέσων εμπορικής άμυνας εκ μέρους της Κίνας. Μέχρι σήμερα, η Κίνα έχει κάνει σχετικά μικρή χρήση των μέσων άμυνας και επιβλήθηκαν μέτρα μόνο σε 4 προϊόντα της ΕΕ το 2003. Οι ισχυρές πιέσεις που ασκήθηκαν από την ΕΚ σε κάθε διαδικασία που άρχισε η Κίνα κατά των κοινοτικών εξαγωγέων είναι δυνατόν να επηρέασαν το αποτέλεσμα αυτό.

Οι Ηνωμένες Πολιτείες αποτελούν και αυτές αντικείμενο διαρκούς παρακολούθησης από την ΕΚ. Οι ΗΠΑ είναι το μέλος εκείνο του ΠΟΕ τα μέτρα του οποίου αμφισβητούνται περισσότερο στο πλαίσιο του συστήματος επίλυσης των διαφορών του ΠΟΕ. Αυτό μοιάζει να εμφανίζει κάποια ασυμβατότητα μεταξύ της χρήσης των μέσων εμπορικής άμυνας εκ μέρους των ΗΠΑ και των κανόνων του ΠΟΕ. Οι διαφορές αυτές τονίζονται από την απροθυμία των ΗΠΑ να αποδεχθούν τις αποφάσεις των ειδικών επιτροπών του ΠΟΕ και ακόμη και να τις εφαρμόσουν (π.χ., ο νόμος αντιντάμπινγκ του 1916 και η τροπολογία Byrd).

Όσον αφορά τις στατιστικές, το 2003, όπως και το προηγούμενο έτος, κύριος στόχος των ΗΠΑ ήταν η Κοινότητα με 53 μέτρα σε ισχύ, και στη συνέχεια η Ινδία (32), η Βραζιλία (12), η Νότια Αφρική (11) και ο Καναδάς (10). Όσον αφορά τον αριθμό ερευνών κατά της Κοινότητας, που ήταν σε εξέλιξη στα τέλη του 2003, την πρώτη θέση κατείχε η Ινδία (7), ακολουθούμενη από τις Ηνωμένες Πολιτείες (5), την Κίνα (4), τον Ισημερινό (4), την Ουκρανία (4) και τη Βενεζουέλα (4).

Παρά τον μεγάλο αριθμό των ισχυόντων μέτρων κατά των κοινοτικών εξαγωγέων, υπάρχουν περιθώρια αισιοδοξίας για το επόμενο ή τα επόμενα έτη. Στο πολυεθνικό μέτωπο, η ΕΚ ενθαρρύνει τις συζητήσεις στο πλαίσιο του αναπτυξιακού προγράμματος της Ντόχα για την καθιέρωση αυστηρότερων προτύπων στις έρευνες αντιντάμπινγκ και αντεπιδοτήσεων.

Σε διμερές επίπεδο, η ΕΚ συστήνει ειδικές ομάδες εμπειρογνωμόνων με ορισμένους εμπορικούς εταίρους (Ινδία, Κίνα και Κορέα). Οι εν λόγω ομάδες συμβάλλουν στην ανταλλαγή πληροφοριών και απόψεων, εκτός του υφιστάμενου επίσημου πλαισίου, όσον αφορά τις δυνατότητες να βελτιωθεί η διεξαγωγή ερευνών και η εφαρμογή των κανόνων που αφορούν τα μέσα εμπορικής άμυνας.

Επιπλέον, συχνά οι τρίτες χώρες ζητούν από τη Γενική Διεύθυνση Εμπορίου (ΓΔ Εμπορίου) να διοργανώσει επιμορφωτικά σεμινάρια για τις πρακτικές εμπορικής άμυνας της ΕΚ. Οι τρίτες χώρες θεωρούν όλο και περισσότερο τις κοινοτικές πρακτικές ως "παράδειγμα προς μίμηση" («Vorbildsfunktion»), λόγω των υψηλών προδιαγραφών που εφαρμόζονται στις διαδικασίες εμπορικής άμυνας. Από το 2001, διοργανώθηκαν σεμινάρια στην Ταϊλάνδη, στην Ινδονησία, στην Ουκρανία, στην Κίνα, στη Ρωσία, στην Ινδία, στο Πακιστάν και στη Ρουμανία, και αυτά αναφέρονται ενδεικτικά. Κατά τον τρόπο αυτό, η ΓΔ Εμπορίου μπορεί να βοηθήσει τους υπαλλήλους των τρίτων χωρών να βελτιώσουν τις ερευνητικές μεθόδους τους.

ΜΕΡΟΣ ΙΙ: Γενικα προβληματα με τις τριτεσ χωρεσ

1. Συνήθη προβλήματα

Αν και υπάρχουν διαφοροποιήσεις από χώρα σε χώρα, ορισμένα προβλήματα είναι κοινά σε πολλές διαδικασίες που κινούνται από τις τρίτες χώρες. Σε διαδικαστικό επίπεδο, οι κανόνες για την έναρξη ερευνών συχνά δεν είναι αυστηροί. Ορισμένες χώρες φαίνεται να απαιτούν από τον καταγγέλλοντα ελάχιστα αποδεικτικά στοιχεία για την υποστήριξη των ισχυρισμών του. Όσον αφορά την ουσία, το συχνότερο πρόβλημα είναι η απουσία εμπεριστατωμένης ανάλυσης της ζημίας και της αιτιώδους συνάφειας. Ειδικότερα, οι «άλλοι παράγοντες», οι οποίοι ενίοτε προκαλούν σαφώς μεγαλύτερη ζημία από τις εισαγωγές, συχνά παραμελούνται. Ως εκ τούτου, τα μέτρα που επιβάλλονται είναι συχνά δυσανάλογα προς τη ζημία που κατά τους ισχυρισμούς έχει υποστεί ο εγχώριος κλάδος παραγωγής.

Όλο και περισσότερες χώρες, κυρίως αναπτυσσόμενες και «υπό μετάβαση» χώρες, καθίστανται ενεργοί χρήστες των μέσων εμπορικής άμυνας. Η εξέλιξη αυτή είναι ιδιαίτερα αισθητή στον τομέα των διασφαλίσεων, τις οποίες ορισμένες χώρες φαίνεται να χρησιμοποιούν περισσότερο ως προστατευτικά μέτρα ρουτίνας παρά ως «βαλβίδα ασφαλείας». Η Κοινότητα έχει επανειλημμένως θέσει το θέμα της υπερβολικής χρήσης διασφαλίσεων στο πλαίσιο του ΠΟΕ, και έχει υποστηρίξει σθεναρά την ανάγκη εφαρμογής πολύ υψηλών προτύπων για τη χρήση των διασφαλίσεων προκειμένου να διαφυλάξει τον έκτακτο χαρακτήρα αυτών των μέτρων.

Ένα άλλο σύνηθες πρόβλημα αποτελεί η ελλιπής πληροφόρηση των ενδιαφερόμενων μερών εκ μέρους ορισμένων χωρών όταν χρησιμοποιούν τα μέσα εμπορικής άμυνας. Όπως είναι φυσικό, η έλλειψη ενημέρωσης μπορεί να καταστήσει πολύ δύσκολη την αξιολόγηση των στοιχείων στα οποία βασίζεται η έναρξη μιας έρευνας. Το πρόβλημα της ελλιπούς ενημέρωσης είναι σοβαρότατο στην περίπτωση αιτιολόγησης της επιβολής των μέτρων ή της απόρριψης των αποδεικτικών στοιχείων που υποβάλλονται από τους κοινοτικούς εξαγωγείς.

Παραδόξως, ορισμένες τρίτες χώρες δεν μεριμνούν επαρκώς έτσι ώστε ευαίσθητες πληροφορίες να μην φθάσουν στα χέρια άλλων ενδιαφερόμενων μερών. Κοινοτικοί εξαγωγείς ανέφεραν ότι, σε ορισμένες τρίτες χώρες, οι κανόνες απορρήτου δεν τηρούνται πάντα από τις αρμόδιες για τις έρευνες αρχές, γεγονός που τους καθιστά τελείως απρόθυμους να συνεργαστούν στις διαδικασίες, ιδίως στις έρευνες αντιντάμπινγκ, όπου απαιτείται από τα μέρη να υποβάλουν πληροφορίες πολύ εμπιστευτικού χαρακτήρα.

2. Επιβολή αντισταθμιστικών μέτρων στις εξαγωγές γεωργικών προϊόντων

Θα πρέπει να γίνει ειδική μνεία της συνεχούς αύξησης του αριθμού των διαδικασιών για την επιβολή αντισταθμιστικών μέτρων που στοχεύουν τις κοινοτικές εξαγωγές μεταποιημένων γεωργικών προϊόντων ή παρασκευασμάτων τροφίμων. Το 2003, αυτές αφορούσαν κατά κύριο λόγο τις κοινοτικές εξαγωγές ελαιολάδου, μεταποιημένων οπωρολαχανικών και παράγωγων προϊόντων από δημητριακά. Οι τρίτες χώρες ισχυρίζονται συνήθως ότι οι εξαγωγές αυτές τυγχάνουν αυτομάτως γεωργικών επιδοτήσεων από την ΕΕ, αν και οι επιδοτήσεις αυτές χορηγούνται στους γεωργούς και όχι στους εξαγωγείς των σχετικών προϊόντων.

Η ΕΕ υποστηρίζει με σθένος ότι οι τρίτες χώρες δεν μπορούν απλά να υποθέτουν ότι η βοήθεια που χορηγείται στους γεωργούς «μεταφέρεται» άμεσα και στο ακέραιο στους μη συνδεδεμένους μεταποιητές/εξαγωγείς. Η ΕΚ επιμένει στο ότι για την επιβολή αντισταθμιστικού δασμού, πρέπει να αποδεικνύεται σαφώς ότι τα εξαγόμενα προϊόντα έχουν όντως ωφεληθεί από τη σχετική βοήθεια.

Αυτό αποτελεί για την ΕΚ θέμα προτεραιότητας της γενικής πολιτικής της, ιδίως διότι, τα τελευταία έτη, και ειδικότερα το 2003, ανέλαβε ευρέος φάσματος μεταρρυθμίσεις της ΚΓΠ που θα τροποποιήσουν τον χαρακτήρα της χορηγούμενης βοήθειας. Ως εκ τούτου, ένα όλο και μεγαλύτερο μέρος των ενισχύσεων της παραγωγής θα παραχωρήσει τη θέση του σε «αποσυνδεδεμένες» ενισχύσεις (ενιαία ενίσχυση ανά εκμετάλλευση), εντελώς ανεξάρτητες από την παραγωγή και χωρίς επιπτώσεις στρέβλωσης του εμπορίου.

Είναι σαφές ότι η Επιτροπή θα πρέπει να εξασφαλίσει ότι όλες αυτές οι αλλαγές λαμβάνονται δεόντως υπόψη από τις χώρες που εφαρμόζουν αντισταθμιστικούς δασμούς. Η απαίτηση να αποδείξουν την ύπαρξη μιας «μεταφοράς» των ενισχύσεων, θα καθιστούσε πολύ δυσκολότερη για τις τρίτες χώρες την εφαρμογή αντισταθμιστικών μέτρων στα σχετικά καθεστώτα ενισχύσεων.

ΜΕΡΟΣ ΙΙΙ: ΕΝΕΡΓΕΙΕΣ ΑΝΑ ΧΩΡΑ

1. ΗΝΩΜΕΝΕΣ ΠΟΛΙΤΕΙΕΣ

Στα τέλη του 2003, η ΗΠΑ εφήρμοζαν συνολικά 53 μέτρα εμπορικής άμυνας κατά των εισαγωγών από την Κοινότητα. Η πλειονότητα των μέτρων λαμβάνει τη μορφή δασμών αντιντάμπινγκ (36) ενώ 17 εξ αυτών είναι αντισταθμιστικά μέτρα. Κατά το 2003, κινήθηκαν 5 νέες έρευνες αντιντάμπινγκ, ενώ δεν επιβλήθηκαν νέα μέτρα. Επίσης, το 2003, οι ΗΠΑ περάτωσαν τις τρεις διαδικασίες διασφαλίσεων που ήταν σε εξέλιξη (σωλήνες κάθε είδους, χονδρόσυρμα και χάλυβας) . Ο χάλυβας παραμένει ο κύριος στόχος των μέσων εμπορικής άμυνας των ΗΠΑ, και ακολουθούν τα χημικά και τα γεωργικά προϊόντα.

Οι Ηνωμένες Πολιτείες συνεχίζουν να προωθούν τη δική τους ερμηνεία των σχετικών συμφωνιών του ΠΟΕ, ερμηνεία που ευνοεί την αμφισβήτηση όπως αποδεικνύει ο μεγάλος αριθμός υποθέσεων που αφορούν τα τρία μέσα εμπορικής άμυνας, τις οποίες οι ΗΠΑ έχασαν ενώπιον του ΠΟΕ τα δύο τελευταία έτη. Τα κυριότερα γεγονότα του 2003 αφορούν μέτρα που αποτελούν αντικείμενο διαδικασίας επίλυσης των διαφορών του ΠΟΕ και, ειδικότερα, την περάτωση των αμερικανικών μέτρων διασφάλισης για τον χάλυβα[1]. Η Ευρωπαϊκή Ένωση και 7 άλλα μέλη του ΠΟΕ προσέβαλαν με επιτυχία τα μέτρα αυτά, τα οποία διατάραξαν όλες τις διεθνείς αγορές χάλυβα. Στις 10 Νοεμβρίου 2003, το Δευτεροβάθμιο Όργανο διαπίστωσε ότι τα μέτρα διασφάλισης των ΗΠΑ παραβίαζαν για διάφορους λόγους τη συμφωνία του ΠΟΕ περί διασφαλίσεων. Μετά την απόφαση αυτή, οι ΗΠΑ αποφάσισαν χωρίς καθυστέρηση την περάτωση των μέτρων.

Όπως αναφέρθηκε εν συντομεία, υπάρχουν ακόμη ορισμένες πρακτικές των ΗΠΑ που δημιουργούν ερωτηματικά για τη συμβατότητά τους με τους διεθνείς κανόνες, και για τις οποίες η ΕΚ κατέβαλε σημαντικές προσπάθειες το 2003. Πρόκειται για την περίπτωση της πρακτικής γνωστής ως "μηδενισμού", που δεν λαμβάνει υπόψη τις συναλλαγές που δεν έχουν αποτελέσει αντικείμενο ντάμπινγκ σε ορισμένες περιστάσεις που δεν επιτρέπονται από τη συμφωνία αντιντάμππινγκ του ΠΟΕ. Άλλες πτυχές της εμπορικής πρακτικής των ΗΠΑ, τις οποίες παρακολούθησε εκ του σύνεγγυς η ΕΚ ήταν η τροπολογία Byrd και η μέθοδος που ακολούθησαν στο πλαίσιο επανεξέτασης ενόψει της λήξεως των μέτρων («sunset reviews») .

2. ΙΝΔΙΑ

Στα τέλη του 2003, η Ινδία εφήρμοζε συνολικά 32 μέτρα εμπορικής άμυνας κατά των εισαγωγών από την Κοινότητα. Η μεγάλη πλειονότητα των μέτρων αυτών λαμβάνει τη μορφή δασμών αντιντάμπινγκ (29) ενώ 3 εξ αυτών είναι μέτρα διασφάλισης. Πρόκειται για σημαντική αύξηση σε σύγκριση με το 2002, όταν η Ινδία είχε 26 μέτρα σε ισχύ, και το 2001, όταν είχε μόνο 19.

Το 2003, η Ινδία κίνησε 7 νέες διαδικασίες αντιντάμπινγκ και επέβαλε 8 μέτρα σε σύγκριση με 11 διαδικασίες και 9 μέτρα το 2002. Όσον αφορά τους τομείς που πλήγησαν περισσότερο το 2003, η χημική βιομηχανία παραμένει ο κύριος στόχος, και ακολουθεί ο φαρμακευτικός τομέας.

Η Ινδία, τα τελευταία έτη, αύξησε απότομα τη χρήση των μέτρων εμπορικής άμυνας και σήμερα έχει καταστεί ο πρώτος χρήστης του μέσου αντιντάμπινγκ παγκοσμίως. Από το 2001, έχει ξεπεράσει τις ΗΠΑ όσον αφορά την έναρξη διαδικασιών αντιντάμπινγκ. Έτσι, το 2002, η Ινδία άρχισε 80 νέες έρευνες σε παγκόσμια βάση (έναντι 35 για τις Ηνωμένες Πολιτείες και 20 για την ΕΚ).

Η αυξημένη αυτή προσφυγή στο μέσο αντιντάμπινγκ αιτιολογείται δύσκολα λόγω του υψηλού επιπέδου προστασίας του οποίου απολαύουν ήδη οι Ινδοί παραγωγοί. Το πάντα υψηλό επίπεδο προστασίας των εισαγωγών φαίνεται ενίοτε να υποχρεώνει παραδόξως τις ξένες επιχειρήσεις να ασκούν ντάμπινγκ για να έχουν πρόσβαση στην αγορά με αποτέλεσμα να εκτίθενται σε ενέργειες αντιντάμπινγκ.

Τα τελευταία έτη, οι ευρωπαϊκές επιχειρήσεις που εξάγουν στην Ινδία εξέφρασαν τη αυξημένη δυσαρέσκειά τους για αυτή την κατάσταση. Θεωρούν ότι η πρόσβασή τους στην ινδική αγορά διακυβεύεται αδίκως από μια αυθαίρετη χρήση του μέσου αντιντάμπινγκ, και ότι δεν τους παρέχεται πάντα "δίκαιη μεταχείριση" κατά τις ινδικές έρευνες.

Διαβουλεύσεις επίλυσης των διαφορών με την Ινδία

Κατά τα τελευταία τρία έτη, η Επιτροπή έκανε επανειλημμένες απόπειρες, τόσο με άμεσες παρεμβάσεις στις ινδικές διαδικασίες όσο και σε πολιτικό επίπεδο, για να πείσει τις ινδικές αρχές να εναρμονίσουν τις έρευνές τους με τους κανόνες του ΠΟΕ.

Κατά την άποψη της Επιτροπής, η πλειονότητα των ινδικών μέτρων αντιντάμπινγκ θέτει σοβαρά ερωτηματικά ως προς την συμβατότητά τους με τους κανόνες του ΠΟΕ τόσο από διαδικαστικής όσο και ουσιαστικής πλευράς. Σε πολλές περιπτώσεις, η ανάλυση για τη ζημία φαίνεται επιφανειακή, με μερική ή παντελή απουσία ενημέρωσης, η οποία θα επέτρεπε την αντικειμενική αξιολόγηση της ζημίας που κατά τους ισχυρισμούς υπέστη ο εγχώριος κλάδος παραγωγής και με μια απλή επιφανειακή απόπειρα συσχέτισης της υποτιθέμενης ζημίας με τις εισαγωγές.

Δεδομένου ότι δεν υπήρξε βελτίωση, η Επιτροπή, στις 8 Δεκεμβρίου 2003, έλαβε την απόφαση, σε συμφωνία με τα κράτη μέλη, να ζητήσει διαβουλεύσεις με την Ινδία, στο πλαίσιο της διαδικασίας επίλυσης των διαφορών, για 27 μέτρα αντιντάμπινγκ.

Έκτοτε πραγματοποιήθηκαν με τις ινδικές αρχές διάφορες συζητήσεις για τον τρόπο επίλυσης της διαφοράς.

3. ΡΩΣΙΑ ΚΑΙ ΟΥΚΡΑΝΙΑ

Μέχρι σήμερα, η Ρωσία και η Ουκρανία περιόρισαν τη χρήση των μέσων εμπορικής άμυνας στα μέτρα διασφάλισης. Το έτος 2003 υπήρξε σχετικά ήρεμο, εφόσον επιβλήθηκε μόνο ένα μέτρο. Κατόπιν τούτου, η Ρωσία έχει συνολικά επιβάλει 4 μέτρα και η Ουκρανία 1. Όσον αφορά την έναρξη διαδικασίας, η Ρωσία κίνησε μία μόνο νέα έρευνα το 2003 (ξηρά μαγιά) που αποτελεί θετική εξέλιξη σε σχέση με το 2002, όταν είχε κινήσει όχι λιγότερο από 8 έρευνες. Πολλές από αυτές τις έρευνες περατώθηκαν το 2003 χωρίς την επιβολή μέτρων.

Η μείωση του αριθμού των διαδικασιών για την επιβολή μέτρων διασφάλισης αιτιολογείται επίσης εν μέρει με τις προετοιμασίες για την ένταξη της Ρωσίας στον ΠΟΕ, η οποία απαιτεί τη θέσπιση συμβατών με τον ΠΟΕ κανόνων στον τομέα των μέτρων διασφάλισης, αντιντάμπινγκ και των αντισταθμιστικών μέτρων. Η Επιτροπή συμμετέχει στην ολοκλήρωση του νέου ρωσικού νόμου σχετικά με την εμπορική άμυνα που θα εφαρμοστεί αμέσως μετά την ένταξη της Ρωσίας στον ΠΟΕ.

4. ΚΙΝΑ

Από την ένταξη της Κίνας στον ΠΟΕ τον Δεκέμβριο 2001, η ΓΔ Εμπορίου παρακολουθεί εκ του σύνεγγυς όλες τις κινεζικές υποθέσεις εμπορικής άμυνας προκειμένου να διασφαλίσει ότι ανταποκρίνονται στους σχετικούς κανόνες του ΠΟΕ.

Κατά το 2003, η Κίνα άρχισε 4 έρευνες αντιντάμπινγκ για προϊόντα καταγωγής είτε του συνόλου της ΕΚ είτε ενός ή περισσοτέρων κρατών μελών. Συγκριτικά, το 2002, είχε αρχίσει δύο έρευνες αντιντάμπινγκ έναντι των εισαγωγών καταγωγής ΕΚ.

Στα τέλη του 2003, είχαν επιβληθεί συνολικά 4 μέτρα αντιντάμπινγκ κατά των εισαγωγών από την Κοινότητα σε σύγκριση με 1 στα τέλη του 2002. Δεν υπήρξαν μέτρα διασφάλισης ή αντισταθμιστικά μέτρα σε ισχύ έναντι των εισαγωγών από την ΕΚ.

Όσον αφορά την κινεζική προσέγγιση στις υποθέσεις αντιντάμπινγκ, είναι ίσως πολύ νωρίς για να διαπιστωθεί αν υπάρχουν προβλήματα στο σύστημα δεδομένου ότι, μέχρι σήμερα, κινήθηκε μόνο μία διαδικασία όσον αφορά την ΕΕ μετά την ένταξη στον ΠΟΕ. Αν και υπήρξαν οπωσδήποτε ορισμένα προβλήματα, μένει να διαπιστωθεί αν η Κίνα θα λάβει υπόψη τις ανησυχίες της ΕΚ στις μελλοντικές διαδικασίες.

5. ΛΑΤΙΝΙΚΗ ΑΜΕΡΙΚΗ

Το 2003, οι χώρες της Λατινικής Αμερικής κίνησαν 1 νέα διαδικασία αντιντάμπινγκ (Βραζιλία) και επέβαλαν 2 νέα μέτρα αντιντάμπινγκ (Βραζιλία και Κοινότητα των Άνδεων). Επίσης, την ίδια περίοδο άρχισαν 2 νέες έρευνες αντεπιδοτήσεων (Μεξικό και Βενεζουέλα) ενώ κινήθηκαν 4 νέες έρευνες διασφαλίσεων (Ισημερινός), με την επιβολή 1 αντισταθμιστικού μέτρου (Περού) και 1 μέτρου διασφάλισης (Ισημερινός).

Η δραστηριότητα των χωρών που κατά παράδοση χρησιμοποιούν τα μέσα εμπορικής άμυνας, όπως της Αργεντινής, της Βραζιλίας και της Βενεζουέλας, τουλάχιστον όσον αφορά τις δράσεις κατά των κοινοτικών εξαγωγών, φαίνεται να παραμένει σταθερή. Όσον αφορά την Αργεντινή, το γεγονός αυτό ερμηνεύεται από τα σημαντικά γεγονότα των δύο τελευταίων ετών, π.χ., τον αναπροσανατολισμό της εθνικής μακροοικονομικής πολιτικής και την υποτίμηση του νομίσματος, στοιχεία τα οποία δημιούργησαν νέους φραγμούς στις εισαγωγές.

Ωστόσο, χώρες όπως το Περού και ο Ισημερινός αρχίζουν να χρησιμοποιούν ή να χρησιμοποιούν συχνότερα τα μέσα εμπορικής άμυνας, ιδίως τα μέσα διασφάλισης.

6. ΑΥΣΤΡΑΛΙΑ

Στα τέλη του 2003, η Αυστραλία εφήρμοζε συνολικά 7 μέτρα εμπορικής άμυνας κατά των εισαγωγών από την Κοινότητα. Η πλειονότητα των μέτρων λαμβάνει τη μορφή δασμών αντιντάμπινγκ (4) ενώ 3 εξ αυτών είναι αντισταθμιστικά μέτρα. Κατά το 2003, η Αυστραλία κίνησε 1 έρευνα αντιντάμπινγκ και 1 έρευνα αντεπιδοτήσεων και επέβαλε 1 μέτρο αντιντάμπινγκ. Συγκριτικά, το 2002, δεν είχε επιβάλει κανένα μέτρο. Επιπλέον, το 2003, η Αυστραλία περάτωσε 4 έρευνες (3 αντιντάμπινγκ, 1 αντεπιδοτήσεων) που είχε αρχίσει τα προηγούμενα έτη, χωρίς την επιβολή μέτρων.

Η Αυστραλία είναι από τους παραδοσιακούς χρήστες των μέσων εμπορικής άμυνας, συχνά με στόχο τα κοινοτικά καθεστώτα γεωργικών ενισχύσεων.

Μεροσ IV: Συμπερασμα

Επίτευξη συγκεκριμένων αποτελεσμάτων

Το έτος 2003 χαρακτηρίστηκε από ορισμένα θετικά αποτελέσματα για τους κοινοτικούς εξαγωγείς που υπήρξαν αντικείμενο διαδικασιών εκ μέρους τρίτων χωρών (βλ. πίνακα κατωτέρω). Ορισμένες πολύ σημαντικές υποθέσεις περατώθηκαν χωρίς την επιβολή μέτρων ενώ σε άλλες περιπτώσεις τα μέτρα καταργήθηκαν. Αυτό αποδεικνύει ότι η ενεργή και άμεση συμμετοχή της Επιτροπής μπορεί να έχει σημαντική επίδραση στην έκβαση των διαδικασιών εμπορικής άμυνας που κινούνται από τρίτες χώρες.

Η Επιτροπή βελτιώνει διαρκώς τις εργασιακές σχέσεις της με τις τρίτες χώρες, εφόσον ευνοεί την αμοιβαία κατανόηση και την αναζήτηση λύσεων αποδεκτών για όλα τα ενδιαφερόμενα μέρη, όπως, παραδείγματος χάρη, στην υπόθεση σχετικά με τις εξαγωγές ελαιολάδου της ΕΕ στην Αυστραλία.

Οι παρακάτω βασικές υποθέσεις αξίζει να αναφερθούν (για περισσότερες λεπτομέρειες, βλ. το τμήμα της έκθεσης για την αντίστοιχη χώρα):

- Κατάργηση των αμερικανικών μέτρων διασφάλισης στον τομέα του χάλυβα - ζημία στις συναλλαγές: 900 εκατ. ευρώ

- Συμμόρφωση των ΗΠΑ με την απόφαση του ΠΟΕ στην υπόθεση «ιδιωτικοποίηση» (DS-212) - ζημία στις συναλλαγές: 300 εκατ. ευρώ

- Κατάργηση των κινεζικών μέτρων διασφάλισης στον τομέα του χάλυβα - ζημία στις συναλλαγές: 200 εκατ. ευρώ

- Περάτωση της ινδικής έρευνας αντιντάμπινγκ για το πολυενεργειακό σύστημα ελέγχου αποσκευών με ακτίνες Χ, από την ΕΕ - ζημία στις συναλλαγές: 20 εκατ. ευρώ

- Περάτωση της ρωσικής έρευνας διασφάλισης όσον αφορά τις εισαγωγές χαρτιού ταπετσαρίας, ζημία στις συναλλαγές: 112 εκατ. ευρώ

- Εξαίρεση των κοινοτικών εξαγωγέων από τα ρωσικά μέτρα διασφάλισης για τους ένσφαιρους τριβείς - ζημία στις συναλλαγές: 10,6 εκατ. ευρώ

- Περάτωση της μεξικανικής έρευνας αντιντάμπινγκ στις εισαγωγές κεραμικών πλακιδίων από την Ισπανία - ζημία στις συναλλαγές: 48 εκατ. ευρώ

- Περάτωση της έρευνας αντιντάμπινγκ που κίνησε η Αυστραλία στις εισαγωγές ελαιολάδου καταγωγής Ιταλίας και Ισπανίας και της έρευνας αντεπιδοτήσεων για το ίδιο προϊόν καταγωγής Ιταλίας, Ελλάδας και Ισπανίας - ζημία στις συναλλαγές: 60 εκατ. ευρώ

Άλλο θετικό επίτευγμα το 2003 υπήρξε η βελτίωση του συντονισμού με τα κράτη μέλη όσον αφορά τα μέτρα των τρίτων χωρών. Τον Μάρτιο 2003, η Επιτροπή είχε εκ βαθέων συνομιλίες με τα κράτη μέλη (Ομάδα για τα Εμπορικά Θέματα) όσον αφορά τον τρόπο αντιμετώπισης των μέτρων τρίτων χωρών. Οι συνομιλίες αυτές συνέβαλαν στον προσδιορισμό, στο πλαίσιο των εθνικών διοικήσεων κάθε κράτους μέλους, των προσώπων με τα οποία η ΓΔ Εμπορίου μπορεί να έρχεται άμεσα σε επαφή και, ως εκ τούτου, στην ταχεία κοινοποίηση πληροφοριών. Αυτή η «ανοικτή γραμμή» επεκτάθηκε στα νέα κράτη μέλη της ΕΕ από την 1η Μαΐου.

[1] Πολλαπλή δράση που αφορά πάνω από 10 προϊόντα και εκατοντάδες τελωνειακούς κωδικούς.